**Tisztelt Lakosság**

Fáj Község Önkormányzatának képviselő-testülete **SZÉCHENYI 2020** fejlesztési terven belül, az **EFOP-3.9.2-16-2017-00029** számú, **„Humán kapacitások fejlesztése az Abaúji térségben”** megnevezésű projekt keretében ösztöndíj pályázatot hirdet.

A programban olyan hátrányos helyzetű általános iskolai tanulók, középiskolai tanulók, vagy a felsőoktatásban tanuló hallgatók (továbbiakban együtt: tanulók) támogatása történik, akik önhibájukon kívüli okok miatt nem tudják anyagilag megfelelő mértékben finanszírozni tanulmányaikat.

Az ösztöndíj odaítélése szempontjából hátrányos helyzetű az a tanuló, akinek az esetében az alábbi körülmények közül egy vagy több fennáll:

* a szülők nem rendelkeznek rendszeres jövedelemmel
* mindkét szülő álláskereső
* mindkét szülő öregségi vagy rokkantsági nyugdíjas
* egyik szülő egyedül neveli
* nem a szülei nevelik (nagyszülők, nevelőszülők, stb.)
* egyik szülő iskolai végzettsége sem haladja meg az alapfokú iskolai végzettséget
* fogyatékkal él
* egynél több testvére is tanuló (ideértve a felsőoktatásban tanuló hallgatókat is)
* a család rendszeresen szociális segélyre szorul
* az iskolába történő napi beutazás több, mint 10 km-re történik
* az iskolába történő napi beutazás nem lehetséges, ezért kollégiumi ellátást vesz igénybe
* családjukban az egy főre eső jövedelem nem éri el a minimálbér 50 %-át

Általános és középiskolai tanulók esetében nem részesülhet a támogatásban az a tanuló, aki:

* elégtelen tanulmányi eredménye miatt évismétlésre lett utasítva
* tanulmányi eredménye nem éri el a 3,00-t
* igazolatlan óráinak száma meghaladja a 10 órát
* fegyelmi büntetés alapján másik osztályba helyezték, eltiltották a tanév folytatásától vagy kizárták az iskolából

Felsőoktatási intézményben (főiskola, egyetem) tanulók - ideértve a felsőoktatási szakképzést is - esetében nem részesülhet a támogatásban az a tanuló, aki az adott szakra megállapított képzési időt már több, mint egy félévvel túllépte.

**A támogatás annak odaítélését követően havonta, minden hónap 15. napjáig kerül folyósításra, a tanulóval kötött támogatási szerződésben meghatározott bankszámlaszámra történő átutalással.**

A tanuló minden hónap 5. napjáig köteles nyilatkozatával igazolni az előző havi ösztöndíj tanulmányi célokkal összefüggő felhasználását. A nyilatkozatot a 18. életévét be nem töltött tanulók esetében a szülőnek is alá kell írnia. A nyilatkozatban szereplő összegek el kell érjék a megítélt ösztöndíj összegét. Az igazoló dokumentumok eljuttatása történhet személyesen, vagy postai úton a települési önkormányzat 3865 Fáj, Fő utca 32. címére.

**Elszámolható költségek:** tanulmányi célokkal összefüggő költségek különösen az alábbiak:

* iskolai, kollégiumi befizetések (étkezés, kirándulás, stb.)
* közlekedési bérletek
* könyv, tankönyv, papír-írószer vásárlása
* színházjegy, múzeumi belépő, egyéb kulturális programon történő részvétel költsége
* ruhanemű vásárlása

**A támogatás 5 hónapos periódusokban, 4 alkalommal, összesen 20 hónap időtartamban kerül megállapításra, ezen belül lehetőség van ugyanazon tanuló többszöri támogatására is.**

**Jelentkezési lap átvehető a Polgármesteri Hivatalban.**

**A jelentkezési laphoz csatolandó a szülői nyilatkozat/nyilatkozatok a hátrányos helyzetről, jövedelem igazolások, bizonyítvány másolat a 2018/2019-es tanévről.**

**Jelentkezési határidő: 2019. július 15.**

 Dávid József

 polgármester